Գյումրու կենտրոնական՝ Սայաթ-Նովա փողոցով անցնելիս (կարևոր չէ՝ ավտոմեքենայով, թե ոտքով), հատկապես եթե ուշադրությունդ գրավել են մայթեզրյա խայտանկար ցուցանակները, կարող է թվալ, թե անցնում ես բացօթյա ցուցահանդեսով։ «Մեղավորը» Գյումրու քաղաքապետ Սամվել Բալասանյանն է։ Ընդ որում՝ ակնհայտ է, որ նա ոչ միայն ցուցահանդեսի «կազմակերպիչն» է, այլև միակ «հեղինակը», ում «կտավները», հիմնականում և առավելապես՝ ինքնանկարներ, բռնել են մայթերը և միմյանց են հաջորդում 3-4 մետրը մեկ։ Հեղինակն իրեն «բռնեցրել»-նկարել է տարբեր դիրքերում, տարբեր «ռակուրսներով»։ Ահա այս մեկը «աշխատավարձի փողը վախտին տվող» հերոսն է, էն մյուսը՝ ծառ ու կանաչի համար հոգի ու ջան տվող, մի քիչ էն կողմինը՝ պայծառ ապագայի չերևացող ֆոնին երջանիկ ու խորիմաստ ժպտացող հերոսը։ Բնականաբար, մի կտավ էլ ռոդենյան թեմայով է՝ «Սամվելը մտածում է․․․»։ Դե իհարկե` Գյումրու ու գյումրեցու մասին։